b'\n_START_ARTICLE_\nWinky Wright\n_START_SECTION_\nUra\n_START_PARAGRAPH_\nWright aloitti nyrkkeilyn harrastamisen Floridan St. Petersburgissa 16-vuotiaana Dan Birminghamin salilla. Birminghamin, joka valmentaa my\xc3\xb6s Jeff Lacya, yksinkertaiset valmennusmetodit tuottivat tulosta ja Wright alkoi saavuttaa menestyst\xc3\xa4. Amat\xc3\xb6\xc3\xb6rin\xc3\xa4 h\xc3\xa4n saavutti 56 voittoa ja nelj\xc3\xa4 tappiota ennen ryhtymist\xc3\xa4\xc3\xa4n ammattilaiseksi vuonna 1990._NEWLINE_Ammattilaisena Wrightin menestyskulku jatkui. Alkuaikoina h\xc3\xa4n otteli p\xc3\xa4\xc3\xa4asiassa Floridan Tampassa. Kuudennessatoista ammattilaisottelussaan h\xc3\xa4n voitti Carlos Santanan nelj\xc3\xa4nnen er\xc3\xa4n teknisell\xc3\xa4 tyrm\xc3\xa4yksell\xc3\xa4, ja tuolloin h\xc3\xa4n sai my\xc3\xb6s lempinimens\xc3\xa4 Winky. Ottelusta h\xc3\xa4nelle maksettiin 800 dollaria. Birmingham oli havainnut suojattinsa kyvyt ja yritti saada yhteytt\xc3\xa4 kaikkiin suuriin nyrkkeilyn taustavaikuttajiin kuten Don Kingiin, Bob Arumiin ja Lou Duvaan, mutta vastauksia ei kuulunut, kunnes Birminghamia amat\xc3\xb6\xc3\xb6rin\xc3\xa4 valmentaneen Art Mayorgan suhteiden ansiosta h\xc3\xa4n sai j\xc3\xa4rjestetty\xc3\xa4 Winkylle Euroopan-matkan. Ensimm\xc3\xa4isess\xc3\xa4 ottelussaan Luxemburgissa Wright voitti Darryl Lattimoren heti ensimm\xc3\xa4isess\xc3\xa4 er\xc3\xa4ss\xc3\xa4. T\xc3\xa4t\xc3\xa4 seurasi kahdeksan ottelun voittoputki otteluissa, joista valtaosa k\xc3\xa4ytiin eri puolilla Eurooppaa. Tuolloin 25 ottelua voittamattomana otelleelle Wrightille suurin maksettu palkkio oli 5 000 dollaria, kunnes ranskalaiset Acariesin veljekset tarjosivat h\xc3\xa4nelle 50 000 dollarin palkkiota WBA-liiton maailmanmestaruusottelusta hallitsevaa mestaria Julio Cesar Vasquezia vastaan. 21. elokuuta 1994 Ranskan Saint-Jean-de-Luzissa k\xc3\xa4ydyss\xc3\xa4 12-er\xc3\xa4isess\xc3\xa4 ottelussa voitti meni niukoilla piste-eroilla kaikin tuomari\xc3\xa4\xc3\xa4nin kokeneelle Vasquezille k\xc3\xa4yty\xc3\xa4\xc3\xa4n lattiassa useita kertoja ottelun aikana v\xc3\xa4itt\xc3\xa4en kuitenkin itse niit\xc3\xa4 liukastumisista ja t\xc3\xb6nimistist\xc3\xa4 johtuneiksi._NEWLINE_Seuraavassa ottelussaan Wright voitti Ernesto Rafael Senan ja p\xc3\xa4\xc3\xa4si iskem\xc3\xa4\xc3\xa4n 4. helmikuuta 1995 Pohjois-Amerikan avoimena olleesta mestaruudesta Tony Marshallia vastaan. H\xc3\xa4n voitti ottelun kaikin tuomari\xc3\xa4\xc3\xa4nin ja puolusti titteli\xc3\xa4\xc3\xa4n my\xc3\xb6hemmin Anthony Ivorya ja Andrew Councilia vastaan otellen kuitenkin v\xc3\xa4liss\xc3\xa4 lukuisia muitakin otteluita, p\xc3\xa4\xc3\xa4asiassa Yhdysvaltain ulkopuolella. 17. kes\xc3\xa4kuuta 1996 h\xc3\xa4n p\xc3\xa4\xc3\xa4si ottelemaan WBO-liiton mestaruudesta hallitsevan mestarin Bronco McKartin kotikaupungissa Michiganin Monroessa. T\xc3\xa4ll\xc3\xa4 kertaa h\xc3\xa4n my\xc3\xb6s voitti mestaruuden itselleen tuomari\xc3\xa4\xc3\xa4nten menty\xc3\xa4 2-1 h\xc3\xa4nen hyv\xc3\xa4kseen. H\xc3\xa4n puolusti mestaruuttaan Ensley Binghamia, Steve Fosteria ja Adrian Dodsonia vastaan kunnes elokuussa 1998 kohtasi Etel\xc3\xa4-Afrikassa kokemattoman Harry Simonin. Alun perin ottelu p\xc3\xa4\xc3\xa4ttyi ratkaisemattomaan, jolloin Wright olisi saanut pit\xc3\xa4\xc3\xa4 mestaruutensa, mutta pian pistelaskussa huomattiin virhe ja mestariksi julistettiin Simon._NEWLINE_Wright palasi kehiin seuraavan vuoden maaliskuussa voittamalla Derrick Grahamin kolmannessa er\xc3\xa4ss\xc3\xa4 tyrm\xc3\xa4yksell\xc3\xa4 ottelussa siit\xc3\xa4, kuka p\xc3\xa4\xc3\xa4see haastamaan IBF-liiton maailmanmestaruusotteluun Fernando Vargasin. Wright ja Vargas kohtasivat 4. joulukuuta ja voitto meni niukasti Vargasille kahden tuomarin pisteiden oltua h\xc3\xa4nen puolellaan ja yhden osoitettua tasapeli\xc3\xa4. Seuraavassa ottelussaan vuoden 2000 syyskuussa h\xc3\xa4n voitti McKartin yhdistetyss\xc3\xa4 Yhdysvaltain ja Pohjois-Amerikan mestaruusottelussa ja puolusti mestaruuttaan Keith Mullingsia vastaan ennen kuin p\xc3\xa4\xc3\xa4si j\xc3\xa4lleen MM-otteluun. 12. lokakuuta 2001 h\xc3\xa4n kohtasi Robert Frazierin ottelussa IBF-liiton maailmanmestaruudesta, joka oli j\xc3\xa4\xc3\xa4nyt Felix Trinidadin j\xc3\xa4ljilt\xc3\xa4 avoimeksi, ja vei voiton kaikin tuomari\xc3\xa4\xc3\xa4nin. T\xc3\xa4t\xc3\xa4 mestaruuttaan h\xc3\xa4n puolusti Jason Papillionia, McKartia, Juan Carlos Candeloa ja Angel Hernandezia vastaan, ja seuraavassa ottelussaan voitolla Shane Mosleyst\xc3\xa4 otti nimiins\xc3\xa4 my\xc3\xb6s WBC:n ja WBA:n mestaruudet. N\xc3\xa4in h\xc3\xa4nest\xc3\xa4 tuli ensimm\xc3\xa4inen mies, joka piti hallussaan kolmea suurliiton mestaruusvy\xc3\xb6t\xc3\xa4, tosin IBF-vy\xc3\xb6n h\xc3\xa4n my\xc3\xb6hemmin saman vuoden aikana menetti. Kahta j\xc3\xa4ljelle j\xc3\xa4\xc3\xa4nytt\xc3\xa4 vy\xc3\xb6t\xc3\xa4\xc3\xa4n h\xc3\xa4n puolusti uusintaottelussa Mosleyt\xc3\xa4 vastaan saman vuoden joulukuussa ja voitti niukan kamppailun pisteiden oltua yhden tuomarin korteissa tasan, mutta kahden korteissa h\xc3\xa4nen edukseen.\n_START_SECTION_\nKeskisarja\n_START_PARAGRAPH_\nSeuraavaksi Wright p\xc3\xa4\xc3\xa4tti siirty\xc3\xa4 painoluokkaa ylemm\xc3\xa4ksi keskisarjaan, ja heti ensimm\xc3\xa4isess\xc3\xa4 ottelussaan keskisarjassa h\xc3\xa4n kohtasi toisen entisen ylemm\xc3\xa4n v\xc3\xa4lisarjan suurmiehen Felix Trinidadin ottelussa, jolla ratkaistiin WBC-liiton mestarin haastaja. Voitto meni Wrightille kaikin tuomari\xc3\xa4\xc3\xa4nin ja Trinindad ilmoitti lopettavansa uransa. Seuraavassa ottelussaan h\xc3\xa4n voitti Sam Solimanin ja p\xc3\xa4\xc3\xa4si my\xc3\xb6s IBF-liiton ykk\xc3\xb6shaastajaksi. Toiseksi viimeisess\xc3\xa4 ottelussaan 17. kes\xc3\xa4kuuta 2006 Wright kohtasi Memphisissa Jermain Taylorin WBC- ja WBO-liittojen mestaruusottelussa. 12-er\xc3\xa4inen kamppailu p\xc3\xa4\xc3\xa4ttyi ratkaisemattomaan tuomaripisteiden menty\xc3\xa4 113-115, 115-113 ja 114-114. Viimeisen kerran Wright otteli vuonna 2007 Bernand Hopkinsia vastaan. Wright h\xc3\xa4visi kamppailun kaikin tuomari\xc3\xa4\xc3\xa4nin._NEWLINE_Urallaan Wrighti\xc3\xa4 ei tyrm\xc3\xa4tty kertaakaan.'